*Tämä artikkeli käsittelee liukkautta liikenteessä. Laajemmin aiheesta wikisanakirjassa ja artikkelissa kitka.*
Maantietä Kuusamossa. Ajourien välissä lumi on tiivistynyt polanteeksi.
**Liukkaus** on kitkan vähäisyyttä. Maanteiden liukkautta vähennetään auraamalla, hiekoittamalla tai suolaamalla. Tiesuolan vesiliuos pysyy nestemäisenä enintään –6 asteeseen asti, joten sitä kylmemmässä täytyy turvautua hiekkaan. Suolaa levitetään toisinaan tielle jo ennen lumisateen alkua, jotta lumi ei tarttuisi tiehen kiinni.

Liukkautta aiheuttavat tekijät
------------------------------

Tieliikenteessä liukkautta voivat aiheuttaa lumi, jää ja kuura. Varsinkin silloin, kun tienpinta on pakkasella ja alueelle virtaa lämmintä ilmaa, liukkaus kasvaa suuresti. Liikenne voi pakata kuuran tai kuohkean lumen tiiviiksi polanteeksi, joka on hyvin liukasta. Mustaa jäätä syntyy, kun tienpinta jäähtyy nopeasti pakkaselle ulossäteilyn takia,mutta ilman kastepiste on vielä plussalla. Tällöin tienpintaan tiivistyy kastetta, joka jäätyy heti. Paannejäätä syntyy, kun tielle valuva vesi jäätyy. Vettä voi valua ympäröiviltä kallioilta tai sulavista lumipenkoista. Nuoskalumi voi tiivistyä liikenteen alla liukkaaksi polanteeksi. Jos lumi sulaa sohjoksi, se ei valu pois niin kuin vesi valuisi vaan jää tielle ja voi irrottaa renkaan tienpinnasta sohjoliirtoon. 

Syyslehtiä
Syksyllä puista putoavat lehden murskaantuvat hyytelömäiseksi, erittäin liukkaaksi massaksi. Se on erityisen suuri ongelma raitiotieliikenteessä, sillä raitiotien kiskot ja vaihteet ovat muuta kadun pintaa alempana. Raitiovaunuille lehtikeli on vuoden liukkain aika.Myös junat myöhästelevät lehtikelin takia eri puolilla maailmaa.

Liukkauden vaikutukset
----------------------

Liukkausvaroitus Saksassa Itä-Berliinin Puškin Alleella 1960-luvulla.
Liukkaalla säällä turvalliset ajonopeudet pienenevät. Yhdysvalloissa on laskettu, että sakeassa lumipyryssä ajonopeudet moottoriteillä laskevat 5–40 %. Silti yli 1 300 henkeä kuolee ja yli 11 5000 henkeä loukkaantuu siellä kolareissa liukkaalla säällä.

Suomessa on laskettu melko pienestä aineistosta (106 auto-onnettomuutta vuonna 1999), että vain kuusi prosenttia auto-onnettomuuksista johtui liukkaudesta. Väsymys, nukahtaminen, alkoholi ja sairaskohtaukset olivat huomattavasti yleisempiä syitä. Toisessa tutkimuksessa liukkaus oli kuitenkin yhtenä riskitekijänä 67 prosentissa naisten ja 38 prosentissa miesten hallinnanmenetysonnettomuuksista.

Liukastumistapaturmat ovat toinen liukkauteen liittyvä onnettomuustyyppi. Esimerkiksi Suomessa kirjataan vuosittain noin 50 000 liukastumistapaturmaa, joista 10–20 johtaa kuolemaan. Jalankulkijat liukastelevat erilaisissa säätilanteissa kuin autoliikenne, kuten silloin, kun jään päälle sataa lunta. Suomessa on arvioitu, että kaatumis- ja liukastumistapaturmista koituu vuosittain menetettyjen työpäivien ja sairaanhoidon kulujen vuoksi noin 400 miljoonan euron kustannukset, ja näistä tapaturmista kaksi kolmasosaa sattuu lumisella tai jäisellä alustalla. Kanadassa Ottawan kaupunki julkaisee riskiryhmille, kuten vanhuksille ja maahanmuuttajille, ohjeita turvallisesta talviliikkumisesta.

Liukkaudentorjunnassa käytettyjä kemikaaleja
--------------------------------------------

* Natriumkloridi
* Kalsiumkloridi
* Magnesiumkloridi
* Kaliumformiaatti
* Natriumformiaatti
* Kalsiumformiaatti
* Kalsiummagnesiumasetaatti
* Natriumasetaatti
* Kaliumasetaatti

Katso myös
----------

* Kelirikko
* Konginkankaan linja-autoturma

Lähteet
-------

1. ↑  Liukkauden torjunta  2.2.2006. Tiehallinto.  Arkistoitu 28.3.2005. Viitattu 5.3.2009.
2. ↑  Lehtikeli liukastaa ratikkakiskot  2006. Helsinginkaupunki. Viitattu 18.3.2009.
3. ↑  Laitevika ja lehtikeli myöhästyttävät junia  28.10.2008. Keskisuomalainen. Viitattu 18.3.2009. [vanhentunut linkki]
4. ↑  Why your train is late when autumn leaves fall  22.11.2008. Yhdysvallat:  Pittsburgh Post-Gazette.  Arkistoitu 24.7.2008. Viitattu 18.3.2009. (englanniksi)
5. ↑  Snow and Ice  2007. Yhdysvallat:  Federal Highway Administration. Viitattu 20.3.2009. (englanniksi)
6. ↑  MC Bajahill
7. ↑  Liikennetutkijat tehostaisivat valvontaa AKE[vanhentunut linkki] 2005
8. ↑  Hartonen S. Ruuhela R. Ruotsalainen J: Ilmatieteen laitos turvaa myös jalankulkijoita  2008. Kotitapaturmien ehkäisykampanja. Viitattu 3.3.2009. [vanhentunut linkki]
9. ↑  Suomalainen sääopas s. 109.
10. ↑  Seniors Can Be Active With Confidence in Winter (available in Arabic, Chinese, Russian, Spanish, Somali, Swahili, Vietnamese)  2001–2009. Kanada:  Ottawa Public Health.  Arkistoitu 6.12.2008. Viitattu 3.3.2009. (englanniksi)

Aiheesta muualla
----------------

* Teiden suolaus (Arkistoitu – Internet Archive) Tiehallinto 2008
* Tien liukkautta on vaikea arvioida[vanhentunut linkki]
* How to Avoid Accidents on Poor Road Surfaces